Пуд йисуз Азербайжандин гьукуматдин университетдин биологиядин факультетда кIел авурдалай кьулухъ, Видади Ленинграддин гьукуматдин университетдиз кIелунар давамариз фена, ам ""яру дипломдалди"" куьтягьна. Бакудиз хтана, саки зур йисуз академик Жалал Алиеван гъилик кIвалахна, жегьил пешекар Москвадиз хъфена, ана 1989-йисуз биологиядин илимрин кандидатвилин диссертация хвена. Кьве йисалай, Америкадай теклиф атана, ам Штатриз куьч хьана. Мадни кьве йисалай Видади Юсибова Франхофердин молекулринни биотехнологиядин Центрдин Кьилин директорвилин везифаяр кьиле тухуз эгечIна ва алай чIавузни а кIвалах давамарзава. И Центрда алай девирда инсаният телеф ийизвай гриппдин жуьрейриз, ракдиз ва маса азарриз акси тIебии вакцинаяр акъудзава, лап виликди фенвай илимдин технологияр кардик кутазва. Бакуда кьиле физвай илимдин мярекатра иштирак авун патал хтайла, саки гьар йисуз, хайи ватан тир Эмирвандал кьил чIугвазва.